LV Eiropas Savienības Oficiālais Vēstnesis C 75/16

Pieteikuma publikācija saskaņā ar 50. panta 2. punkta b) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2014/C 75/06

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

PIETEIKUMS GARANTĒTAS TRADICIONĀLĀS ĪPATNĪBAS (GTĪ) REĢISTRĀCIJAI

PADOMES REGULA (EK) Nr. 509/2006

par lauksaimniecības produktiem un pārtikas produktiem kā garantētām tradicionālām īpatnībām (2)

“КАЙСЕРОВАН ВРАТ ТРАКИЯ” (KAYSEROVAN VRAT TRAKIYA)

EK Nr.: BG-TSG-0007-01018-23.07.2012

1. Pieteikuma iesniedzējas grupas nosaukums un adrese

Grupas vai attiecīgajā gadījumā organizācijas nosaukums: Sdruzhenie Traditsionni surovo-susheni mesni produkti (Tradicionālo jēli žāvēto gaļas produktu ražotāju apvienība (STSSMP))

Adrese:

bul. Shipchenski prohod, bl. 240, vh. A, ap. 6, et. 3 1111 Sofia BULGARIA

Tālr. +359 29712671

Fakss +359 29733069

E-pasts: office@amb-bg.com

2. Dalībvalsts vai trešā valsts

Bulgārija

3. Produkta specifikācija

3.1. Reģistrējamais(-ie) nosaukums(-i) (Regulas (EK) Nr. 1216/2007 2. pants)

“Кайсерован врат Тракия” (Kayserovan vrat Trakiya)

3.2. Vai nosaukums

☒ ir specifisks pats par sevi,  izsaka lauksaimniecības produkta vai pārtikas produkta specifiskās iezīmes

Nosaukums “Кайсерован врат Тракия” pirmoreiz minēts 1980. gadā, standartizācijas dokumentā attiecībā uz produkta ražošanu – nozares standarts 18-71996-80, ko izstrādājuši divi bulgāru zinātnieki: Dževizovs (Джевизов) un Kiseva (Кисева). Produkts strauji kļuva populārs, un ar šo nosaukumu to tradicionāli ražo visā valstī jau 30 gadus. Nosaukums ir specifisks pats par sevi, jo tas norāda produkta pamatsastāvdaļas, kas aprakstītas 3.6. punktā.

3.3. Vai ir lūgta nosaukuma rezervēšana atbilstīgi Regulas (EK) Nr. 509/2006 13. panta 2. punktam

☒ Reģistrācija ar nosaukuma rezervēšanu  Reģistrācija bez nosaukuma rezervēšanas

3.4. Produkta veids

1.2. grupa. Gaļas produkti (termiski apstrādāti, sālīti, kūpināti u. c.)

3.5. Tā lauksaimniecības produkta vai pārtikas produkta apraksts, uz kuru attiecas nosaukums atbilstīgi 3.1. punktam (Regulas (EK) Nr. 1216/2007 3. panta 1. punkts)

“Кайсерован врат Тракия” ir jēli žāvētas gaļas izstrādājums, kas ražots no nesmalcinātas gaļas. Tas pagatavots no atkaulotas cūkas kakla daļas. Žāvēšanas laikā to vairākas reizes presē un ieziež ar “kайсеров” maisījumu no dabiskām garšvielām un baltā vīna. Produkts ir derīgs tiešam patēriņam visām patērētāju grupām.

Fizikālās īpašības – forma un izmēri

— Produktam ir iegarena un saplacināta cilindra forma 3–4 cm biezumā.

Ķīmiskās īpašības

— Ūdens saturs (% no kopējās masas) – ne augstāks par 40,

— vārāmā sāls saturs (% no kopējās masas) – ne augstāks par 5,

— nitrīti (atlikums gatavajā produktā) – ne vairāk par 50 mg/kg,

— pH vismaz 5,4.

Organoleptiskās īpašības

Izskats un krāsa — Virsa klāta ar “kайсеров” maisījumu sarkanbrūnā krāsā, samērā sausa un ar skaidri jūtamu garozu.

Griezuma vietas virsma — Muskuļaudi svaigi sarkanā krāsā, speķis bāli sārtā krāsā, tā biezums nepārsniedz 1 cm.

Konsistence – blīvi elastīga.

Garša un smarža – raksturīga, patīkama, mēreni sāļa ar izteiktu izmantoto garšvielu aromātu, bez neraksturīgas piegaršas. Produktu “Кайсерован врат Тракия” tirdzniecībā var piedāvāt veselu, sagrieztu gabalos vai šķēlēs, vakuumiepakojumā, celofāna vai modificētas atmosfēras iepakojumā.

3.6. Tā lauksaimniecības produkta vai pārtikas produkta ražošanas metodes apraksts, uz kuru attiecas nosaukums atbilstīgi 3.1. punktam (Regulas (EK) Nr. 1216/2007 3. panta 2. punkts)

Produkta “Кайсерован врат Тракия” ražošanai vajadzīgas šādas izejvielas un palīgmateriāli.

Gaļa: 100 kg cūkgaļas (kakla daļa).

Sāļais maisījums uz 100 kg cūkas kakla daļas gaļas: 3,35 kg vārāmā sāls, 40 g askorbīnskābes (Е300), 100 g kālija nitrāta (Е252) vai 85 g nātrija nitrāta (Е251), 500 g rafinētā cukura.

“Кайсеров” maisījums uz 100 kg cūkgaļas (kakla daļa): — 4 kg paprikas, — 3 kg trigonellas, — 2 kg ķiploku, — 12 l baltā vīna, — Kaņepes (kaņepju šķiedras).

Ražošanas metode

Produkta “Кайсерован врат Тракия” ražošanai izmanto svaigu, labi nobriedušu cūkas kakla daļas gaļu, kuras pH ir 5,6–6,2. Gaļa ir rūpīgi atkaulota tā, ka muskuļaudu grupas saglabājušās veselas. Produkta priekšējo daļu izgriež pie atlanta un pakauša kaula locītavas, bet pakaļējo daļu – starp piekto un sesto mugurkaula skriemeli un pa piekto ribstarpu. Apakšējo daļu griež šķērsām gar pirmajām piecām ribām, veidojot horizontālu griezumu. Atkauloto gaļu atbrīvo no asiņojošām daļām, un veido vajadzīgo formu. Attiecīgi noformētos cūkas kakla daļas gabalus ievieto piemērotos tīros traukos sālīšanai. Maisījumu no vārāmā sāls, askorbīnskābes, kālija vai nātrija nitrāta un rafinētā cukura ierīvē ar rokām vai ar šim nolūkam paredzētu iekārtu. Iesālītos kakla daļas gabalus blīvi ievieto plastmasas vai nerūsējošā tērauda traukos nogatavināšanai dzesēšanas kamerās 0–4 °С temperatūrā. Pēc 3–4 dienām tos pārkārto pretējā secībā (samaina vietām augšējos un apakšējos gabalus) un atstāj vēl vismaz 10 dienas tādos pašos apstākļos, kamēr gabali iesālās pilnīgi un vienmērīgi. Katrā iesālītajā kakla daļas gabalā iestiprina āķi, un gabalu iekar koka vai metāla sastatnēs, ko ievieto desu ratos no nerūsējošā tērauda. Gādā par to, lai gabali nesaskartos viens ar otru. Ratos iekārtos gabalu notecina 24 stundas gaisa temperatūrā, kas nepārsniedz 12 °С, pēc tam ievieto dabiskās vai kondicionētās žāvēšanas kamerās ar iespēju regulēt atsevišķus parametrus: temperatūru un mitrumu. Žāvēšana noris vidē, kuras gaisa temperatūra ir 12–17 °С, bet relatīvais mitrums – 70–85 %. Žāvēšanas un nogatavināšanas laikā vairākas reizes veic presēšanu. Presēšanas ilgums ir 12–24 stundas. Produkta „Кайсерован врат Тракия“ pirmo presēšanu veic, kad gabali ir viegli apžāvēti un aptaustot jūtama neliela virsas garoziņa. Pirms ievietošanas presē, dažādos gabalus šķiro pēc biezuma. Žāvēšanas process turpinās, līdz panāk, ka gaļai ir blīvi elastīga konsistence un ūdens saturs tajā nepārsniedz 40 % no kopējās masas. Pēc pēdējās presēšanas gabalus ierīvē ar “kайсеров” maisījumu no garšvielām, ūdens un baltā vīna saskaņā ar receptūru, maisījumu labi izlīdzina, līdz veidojas 2–3 mm bieza kārta; tad gabalus iekar žāvēšanai, kas turpinās, līdz “kайсеров” maisījums ir kļuvis pietiekami sauss un izveidojusies garoza. Trigonellu iepriekš sīki samaļ un 24 stundas izmērcē vēsā ūdenī.

3.7. Lauksaimniecības produkta vai pārtikas produkta specifiskums (Regulas (EK) Nr. 1216/2007 3. panta 3. punkts)

Produkta garšas un smaržas īpašības

Izejvielas tiek rūpīgi atlasītas un šķirotas – izraugās svaigu cūkas kakla daļas gaļu un “kайсеров” maisījumu, kas produktam “Кайсерован врат Тракия” piešķir neatkārtojamu garšu un aromātu.

Ražojot tradicionālo “Кайсерован врат Тракия”, neizmanto baktēriju kultūras (ieraugu) un pH regulējošas vielas; šo faktoru dēļ produkts atšķiras no tiem, kas ražoti pēc jaunajām tehnoloģijām.

Specifiska saplacināta forma

Produkta raksturīgo formu iegūst, žāvēšanas laikā vairākkārtēji to presējot.

3.8. Lauksaimniecības produkta vai pārtikas produkta tradicionālais raksturs (Regulas (EK) Nr. 1216/2007 3. panta 4. punkts)

“Кайсерован врат Тракия” pieder pie jēli žāvētiem un presētiem nesmalcinātas cūkgaļas izstrādājumiem. Tas ir daļa no lielā gaļas produktu asortimenta, ko Bulgārijā ražo jau vairākus desmitus gadu. Tā ražošanas tradīcija Bulgārijā aizsākusies pirms vairāk nekā 30 gadiem.

Vēsturiski dati par “Кайсерован врат Тракия” ražošanas tehnoloģiju un receptūru atrodami standartizācijas dokumentā attiecībā uz produktiem ОН 18-71996-80 – sālīta un žāvēta gaļa “Пловдив”, sālīta un žāvēta gaļa “Родопа”, “Кайсерован свински врат Тракия”, Национален аграро-промишлен съюз (Valsts agrorūpnieciskā apvienība), /НАПС/, София, 1980/. Tehnoloģija aprakstīta tehnoloģiskajā instrukcijā (Технологическа инструкция № 326 от 20 октомври 1980 г. за производство на пастърми“Пловдив”“Родопа”и“Кайсерован свински врат Тракия”, Национален аграро-промишлен съюз, София, 1980.), ko izstrādājuši zinātniskie darbinieki Dževizovs (Джевизов) un Kiseva (Кисева) Plovdivā.

Tradicionālā metode prasa, lai žāvēšanas laikā tiktu ievēroti noteikti parametri (temperatūra un mitrums). Turklāt izmantojamas preses ar koka virsām saskaņā ar atkāpi, kas minēta Eiropas Parlamenta un Padomes Regulas (EK) Nr. 853/2004 10. panta 4. punktā. Visi šie faktori rada apstākļus vēlamās mikrofloras attīstībai žāvēšanas laikā. Presēšanas paņēmiens piešķir produktam specifisko saplacināto formu un tradicionālās sevišķās garšas īpašības, kuras saglabājušās nemainīgas līdz mūsu dienām.

3.9. Prasību minimums un procedūras specifisko iezīmju pārbaudei (Regulas (EK) Nr. 1216/2007 4. pants)

Produkta “Кайсерован врат Тракия” ražošanas procesa laikā un pēc tā pārbauda:

— izejvielas–gaļas atbilstību specifikācijas 3.6. punktā minētajām prasībām,

— receptē norādītās izejvielas–gaļas un sāļā maisījuma proporcijas ievērošanu. Pārbaudi veic laikā, kad dozē sāļo maisījumu un pievieno to izejvielai–gaļai; izejvielas un piedevu daudzumiem jāatbilst receptes prasībām,

— ražošanas procesa tehnoloģijas ievērošanu gaļas gabalu sālīšanas laikā saskaņā ar 3.6. punktu,

— temperatūru un mitrumu notecināšanas un žāvēšanas procesu laikā, kā arī ārējo izskatu (vizuāli),

— receptē norādītās izejvielas–gaļas un “kайсеров” maisījuma proporcijas ievērošanu. Pārbaudi veic laikā, kad dozē “kайсеров” maisījumu un pievieno to izejvielai–gaļai; izejvielas un garšvielu daudzumiem jāatbilst receptes prasībām,

— baltajam vīnam, ko izmanto “kайсеров” maisījuma pagatavošanai, pārbauda šādus aspektus: dzidrumu, uzglabāšanas ilgumu un izmantoto daudzumu saskaņā ar 3.6. punktā norādīto recepti,

— prasību ievērošanu attiecībā uz ārējo izskatu un krāsu (vizuāli); šāda apskate ļauj noteikt, vai uz produkta virsas esošais “kайсеров” maisījums ir pietiekami nožuvis,

— atbilstību prasībām attiecībā uz griezuma vietas virsmu, konsistenci, aromātu un garšu, veicot gatavā produkta sensorisku analīzi,

— gatavā produkta fizikāli ķīmisko parametru ievērošanu saskaņā ar specifikācijas 3.6. punktu, izmantojot apstiprinātas laboratorijas metodes.

Iepriekš minētos parametrus jāpārbauda reizi gadā. Ja konstatē, ka kādā no posmiem prasības nav ievērotas, kontroļu biežumu palielina – tās veicamas reizi 6 mēnešos.

4. Iestādes vai institūcijas, kuras pārbauda atbilstību produkta specifikācijai

4.1. Nosaukums un adrese

Nosaukums: Q Certificazioni S.r.l. Adrese: Villa Parigini, loc. Basciano 53035 Monteriggioni SI ITALIA Leonardo da Vinci 42a 4000 Plovdiv BULGARIA Tālr./Fakss +359 32649228 Mobilais Tālr. +359 897901680 E-pasts: office@qci.bg

 publiska ☒ privāta

4.2. Iestādes vai institūcijas konkrētie uzdevumi

Pārbaudes struktūra, kas minēta 4.1. punktā, veic pārbaudes saistībā ar visu specifikācijā noteikto prasību ievērošanu.

(1) OV L 343, 14.12.2012., 1. lpp.

(2) OV L 93, 31.3.2006., 1. lpp. Aizstāta ar Regulu (ES) Nr. 1151/2012.